CELEX: 32013R1018
Language: hr
Date: 2013-10-23 00:00:00
Title: Uredba Komisije (EU) br. 1018/2013 оd 23. listopada 2013. o izmjeni Uredbe (EU) br. 432/2012 o utvrđivanju popisa dopuštenih zdravstvenih tvrdnji koje se navode na hrani, osim onih koje se odnose na smanjenje rizika od bolesti te na razvoj i zdravlje djece  Tekst značajan za EGP

24.10.2013   
            
            
               HR
            
            
               Službeni list Europske unije
            
            
               L 282/15
            
         UREDBA KOMISIJE (EU) br. 1018/2013
   оd 23. listopada 2013.
   o izmjeni Uredbe (EU) br. 432/2012 o utvrđivanju popisa dopuštenih zdravstvenih tvrdnji koje se navode na hrani, osim onih koje se odnose na smanjenje rizika od bolesti te na razvoj i zdravlje djece
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 1924/2006 Europskog parlamenta i Vijeća od 20. prosinca 2006. o prehrambenim i zdravstvenim tvrdnjama koje se navode na hrani (1), a posebno njezin članak 13. stavak 3.,
   budući da:
   
               (1)
            
            
               Sukladno članku 13. stavku 3. Uredbe (EZ) br. 1924/2006, Komisija je donijela Uredbu (EU) br. 432/2012 od 16. svibnja 2012. o utvrđivanju popisa dopuštenih zdravstvenih tvrdnji koje se navode na hrani, osim onih koje se odnose na smanjenje rizika od bolesti te na razvoj i zdravlje djece (2).
            
         
               (2)
            
            
               Međutim, u vrijeme donošenja popisa dopuštenih zdravstvenih tvrdnji postojao je niz zdravstvenih tvrdnji za koje Europska agencija za sigurnost hrane („Agencija”) još nije završila ocjenjivanje ili o kojima Komisija još nije dovršila razmatranje (3).
            
         
               (3)
            
            
               Među tim tvrdnjama, Agencija je pozitivno ocijenila zdravstvenu tvrdnju koja se odnosi na učinak ugljikohidrata u održavanju funkcije mozga te je kao odgovarajući uvjet korištenja te tvrdnje predložila da se „dnevni unos 130 g glikemičkih ugljikohidrata procjenjuje zadovoljavajućim za potrebe mozga za glukozom” (4).
            
         
               (4)
            
            
               Člankom 13. stavkom 3. Uredbe (EZ) br. 1924/2006 utvrđuje se da se uz odobrene zdravstvene tvrdnje moraju navesti i svi potrebni uvjeti (uključujući ograničenja) za njihovo korištenje. U skladu s tim, popis dopuštenih tvrdnji treba uključivati tekst tvrdnji i posebne uvjete korištenja tvrdnji te, prema potrebi, uvjete ili ograničenja korištenja i/ili dodatnu izjavu ili upozorenje, u skladu s pravilima utvrđenima u Uredbi (EZ) br. 1924/2006 i u skladu s mišljenjima Agencije.
            
         
               (5)
            
            
               Međutim, niz država članica izrazilo je zabrinutost da bi takvo odobrenje i njegovi uvjeti korištenja mogli promicati i poticati potrošnju hrane koja sadrži šećere koji nisu prirodni. Nadalje, potrošačima bi se slala proturječna i zbunjujuća poruka, osobito s obzirom na nacionalni savjet da se u prehrani smanji potrošnja šećera. Smatra se da, što se tiče ove određene zdravstvene tvrdnje, problem suprotstavljenih ciljeva može riješiti odobravanjem zdravstvene tvrdnje samo pod specifičnim uvjetima za uporabu ograničavajući se na hranu s niskim sadržajem šećera ili hranu bez dodanih šećera, ali koja može sadržavati prirodne šećere.
            
         
               (6)
            
            
               Ova bi se Uredba trebala primjenjivati šest mjeseci nakon njezina stupanja na snagu kako bi se subjektima u poslovanju s hranom omogućila prilagodba njezinim zahtjevima.
            
         
               (7)
            
            
               U skladu s člankom 20. stavkom 1. Uredbe (EZ) br. 1924/2006 Registar s prehrambenim i zdravstvenim tvrdnjama koji sadržava sve dopuštene zdravstvene tvrdnje trebalo bi ažurirati s obzirom na ovu Uredbu.
            
         
               (8)
            
            
               Pri određivanju mjera predviđenih ovom Uredbom Komisija je na odgovarajući način uzela u obzir primjedbe i stajališta koje su joj dostavili predstavnici javnosti i zainteresirani dionici.
            
         
               (9)
            
            
               Uredbu (EU) br. 432/2012 treba stoga na odgovarajući način izmijeniti.
            
         
               (10)
            
            
               Mjere predviđene ovom Uredbom u skladu su s mišljenjem Stalnog odbora za prehrambeni lanac i zdravlje životinja, a nije im se usprotivio ni Europski parlament niti Vijeće,
            
         DONIJELA JE OVU UREDBU:
   Članak 1.
   Prilog Uredbi (EU) br. 432/2012 izmjenjuje se u skladu s Prilogom ovoj Uredbi.
   Članak 2.
   Ova Uredba stupa na snagu dvadesetog dana od dana objave u Službenom listu Europske unije.
   Primjenjuje se od 13. svibnja 2014.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 23. listopada 2013.
      
         
            Za Komisiju
         
         
            Predsjednik
         
         José Manuel BARROSO
      
   
   
      (1)  SL L 404, 30.12.2006., str. 9.
   
      (2)  SL L 136, 25.5.2012., str. 1.
   
      (3)  Odgovara broju 2232 upisa (ID) na pročišćenom popisu.
   
      (4)  http://www.efsa.europa.eu/en/efsajournal/doc/2226.pdf
   
      PRILOG
      U Prilog Uredbi (EU) br. 432/2012 se po abecednom redu umeće sljedeći unos:
      
         
                     Hranjiva tvar, tvar, hrana ili kategorija hrane
                  
                  
                     Tvrdnja
                  
                  
                     Uvjeti za korištenje tvrdnje
                  
                  
                     Uvjeti i/ili ograničenja za korištenje hrane i/ili dodatna izjava ili upozorenje
                  
                  
                     EFSA Journal br.
                  
                  
                     Odgovarajući broj upisa na pročišćenom popisu dostavljenom EFSA-i na ocjenu
                  
               
                     „Ugljikohidrati
                  
                  
                     Ugljikohidrati pridonose održavanju normalne funkcije mozga
                  
                  
                     Za korištenje tvrdnje potrošaču treba dati informaciju da se koristan učinak postiže dnevnim unosom 130 g ugljikohidrata iz svih izvora.
                     Tvrdnja se smije koristiti za hranu koja sadržava najmanje 20 g ugljikohidrata koje čovjek razgrađuje, osim poliola po količinski određenoj porciji i koja je u skladu s prehrambenom tvrdnjom S NISKIM SADRŽAJEM ŠEĆERA ili BEZ DODANIH ŠEĆERA, kao što je navedeno u Prilogu Uredbi (EZ) br. 1924/2006.
                  
                  
                     Tvrdnja se ne smije koristiti za hranu koja je 100 % šećer.
                  
                  
                     2011;9(6):2226
                  
                  
                     603,653”